Невена Божовић Ивановић (Косовска Митровица, 15. јун 1994) српска је поп певачица. Представљала је Србију на Дечјој песми Евровизије 2007. у Ротердаму са песмом "Пиши ми" и освојила треће место. Године 2013. такмичила се у другој сезони талент-шоуа Први глас Србије, где је освојила 2. место, а потом је са преостале две суперфиналисткиње, Мирном Радуловић (1. место) и Саром Јовановић (3. место) оформила бенд Моје 3. Победиле су на Беосонгу 2013. са песмом "Љубав је свуда", те су представљале Србију на Песми Евровизије 2013. у Малмеу. Тиме је Невена постала прва учесница која се такмичила на Песми Евровизије након учешћа на Дечјој песми Евровизије. Моје 3 су освојиле 11. место на првој полуфиналној вечери и нису ушле у финале, а одмах након тога група се распала. Као солиста, Невена је са песмом "Круна" победила на Беовизији 2019. и поново је представљала Србију на овом такмичењу, 2019. у Тел Авиву, где је завршила на 18. месту.